Psixiatriya muassasalarini oʻz joniga qasd qilish harakatlari toʻgʻrisida majburiy ravishda xabardor etish tartibi haqidagi nizomni tasdiqlash toʻgʻrisida
(resolution, 2021-07-28)

Oʻzbekiston Respublikasi Prezidentining 2018-yil 16-martdagi PQ-3606-son “Psixiatriya yordami koʻrsatish tizimini tubdan takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Sogʻliqni saqlash vazirligi, Bosh prokuraturasi, Ichki ishlar vazirligi, Xalq taʼlimi vazirligi va Oliy va oʻrta maxsus taʼlim vazirligi qaror qiladi: 1. Psixiatriya muassasalarini oʻz joniga qasd qilish harakatlari toʻgʻrisida majburiy ravishda xabardor etish tartibi haqidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2018-yil 16-martdagi PQ-3606-son “Psixiatriya yordami koʻrsatish tizimini tubdan takomillashtirish chora-tadbirlari toʻgʻrisida”gi qaroriga muvofiq psixiatriya muassasalarini oʻz joniga qasd qilish harakatlari toʻgʻrisida majburiy ravishda xabardor etish tartibini belgilaydi. 1. Ushbu Nizomda quyidagi asosiy tushunchalar qoʻllaniladi: oʻz joniga qasd qilish — shaxsning muayyan sabablar tufayli oʻz hayotini tugatish maqsadida sodir etgan suitsidal harakati natijasida shaxsning oʻlimi yuz berishi; oʻz joniga suiqasd qilish — shaxsning muayyan sabablar tufayli oʻz hayotini tugatish maqsadida sodir etgan suitsidal harakati. 2. Oʻz joniga qasd va suiqasd qilish holatlari boʻyicha maʼlumotlar sir saqlanadi. 3. Ichki ishlar organlari oʻz joniga qasd va suiqasd sodir etgan shaxslar haqida zudlik bilan psixiatriya muassasalarini xabardor etishlari lozim. 4. Ichki ishlar organlari har bir oʻz joniga qasd qilish holati yuzasidan 1-ilovaga muvofiq shaklda oʻz joniga qasd qilgan shaxs yashaydigan manzildagi ambulator psixiatriya muassasasini zudlik bilan xabardor etadi. 5. Ichki ishlar organlari har bir oʻz joniga suiqasd qilish holati yuzasidan 2-ilovaga muvofiq shaklda oʻz joniga suiqasd qilgan shaxs yashaydigan manzildagi ambulator psixiatriya muassasasini zudlik bilan xabardor etadi. 6. Oʻz joniga qasd va suiqasd qilish holatlari sogʻliqni saqlash, xalq taʼlimi, oliy va oʻrta maxsus taʼlim muassasalari tomonidan aniqlangan taqdirda, ushbu holat yuzasidan sogʻliqni saqlash, xalq taʼlimi, oliy va oʻrta maxsus taʼlim muassasalari joylashgan manzildagi ichki ishlar organlari zudlik bilan xabardor etiladi. 7. Ambulator psixiatriya muassasalariga ichki ishlar organlaridan oʻz joniga suiqasd qilish holatlari boʻyicha maʼlumot kelib tushgandan soʻng 24 soat ichida psixiatr, psixoterapevt yoki tibbiy psixolog oʻz joniga suiqasd sodir etgan shaxsning yashash manziliga borishi lozim. 8. Psixiatr, psixoterapevt yoki tibbiy psixolog oʻz joniga suiqasd sodir etgan shaxsning ruhiy holatidan kelib chiqib, uni ambulator yoki statsionar psixiatriya muassasasiga yoʻnaltiradi. 9. Shaxsda oʻtkir psixoz yoki ruhiy kasalliklar xuruji sababli oʻz joniga suiqasd sodir etilganligi aniqlanganda, ushbu shaxsga shoshilinch tez tibbiy yordam koʻrsatilgach, u yashash manzili boʻyicha psixiatriya statsionarlariga oʻrnatilgan tartibda joylashtiriladi. 10. Respublika shoshilinch tibbiy yordam ilmiy markazi, uning filiallari va tuman (shahar) tibbiyot birlashmalari shoshilinch tibbiy yordam boʻlimlari tomonidan oʻz joniga suiqasd qilish holatlari boʻyicha hisobot tayyorlanadi. Hisobot har chorakda tegishliligi boʻyicha Oʻzbekiston Respublikasi Sogʻliqni saqlash vazirligining bosh suitsidologi, hududiy bosh suitsidolog yoki bosh psixiatrlarga taqdim etiladi. 11. Ambulator psixiatriya muassasalari tomonidan yuz bergan oʻz joniga qasd va suiqasd qilish holatlari yuzasidan hisobot tayyorlanadi hamda har chorakda hududiy bosh suitsidologlar yoki bosh psixiatrlarga taqdim etiladi. 12. Respublika shoshilinch tibbiy yordam ilmiy markazi, uning filiallari va tuman (shahar) tibbiyot birlashmalari shoshilinch tibbiy yordam boʻlimlari hamda ambulator psixiatriya muassasalari tomonidan tegishliligi boʻyicha taqdim etilgan hisobotlar Oʻzbekiston Respublikasi Sogʻliqni saqlash vazirligining bosh suitsidologi tomonidan umumlashtiriladi. 13. Oʻzbekiston Respublikasi Sogʻliqni saqlash vazirligining bosh suitsidologi tomonidan umumlashtirilgan hisobotlar har chorakda Oʻzbekiston Respublikasi Bosh prokuraturasiga taqdim etiladi. 14. Oʻzbekiston Respublikasi Sogʻliqni saqlash vazirligi oʻz joniga qasd va suiqasd qilish holatlarini oldini olish masalalarini oʻrganadi va vazirlikning hayʼat majlislarida muhokama qilib boradi. 15. Mazkur Nizom talablarini buzganlikda aybdor boʻlgan shaxslar qonunchilik hujjatlarida belgilangan tartibda javobgar boʻladi.